Document ID: 32005D0705

ΑΠΌΦΑΣΗ ΤΗΣ ΕΠΙΤΡΟΠΉΣ
της 10ης Οκτωβρίου 2005
για τη λήψη ορισμένων μέτρων προστασίας λόγω της υποψίας εμφάνισης γρίπης των πτηνών υψηλής παθογονικότητας στην Τουρκία
[κοινοποιηθείσα υπό τον αριθμό Ε(2005) 3966]
(Κείμενο που παρουσιάζει ενδιαφέρον για τον ΕΟΧ)
(2005/705/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), και ιδίως το άρθρο 18 παράγραφος 1,
την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (2), και ιδίως το άρθρο 22 παράγραφος 1,
Εκτιμώντας τα ακόλουθα:
(1)
Η γρίπη των πτηνών είναι λοιμώδης ιογενής νόσος των πουλερικών και των πτηνών, που προκαλεί θνησιμότητα και διαταραχές οι οποίες είναι δυνατόν να λάβουν ταχέως διαστάσεις επιζωοτίας και η οποία μπορεί να αποτελέσει σοβαρή απειλή για την υγεία των ζώων και τη δημόσια υγεία και να μειώσει κατακόρυφα την κερδοφορία της πτηνοτροφίας. Υπάρχει κίνδυνος να εισαχθεί ο παράγοντας της νόσου στην Κοινότητα μέσω του διεθνούς εμπορίου ζώντων πουλερικών και προϊόντων πουλερικών.
(2)
Στις 9 Οκτωβρίου 2005, η Τουρκία γνωστοποίησε στην Επιτροπή την εμφάνιση εστίας γρίπης των πτηνών σε πτηνοτροφική εκμετάλλευση της δυτικής Ανατολίας. Έως ότου προσδιοριστεί ο τύπος νευραμινιδάσης (N) και ο δείκτης παθογονικότητας, ο ιός H5 που απομονώθηκε και η κλινική εικόνα επιτρέπουν την υποψία ότι πρόκειται για εστία γρίπης των πτηνών υψηλής παθογονικότητας.
(3)
Οι εισαγωγές από την Τουρκία πτηνών και πουλερικών και προϊόντων που παράγονται από αυτά τα είδη δεν επιτρέπονται, με εξαίρεση τα ζώντα πτηνά, εκτός από τα πουλερικά, τα μη επεξεργασμένα φτερά και τα υποβαλλόμενα σε θερμική επεξεργασία προϊόντα κρέατος πουλερικών.
(4)
Ενόψει του κινδύνου που συνεπάγεται για την υγεία των ζώων η εισαγωγή της νόσου στην Κοινότητα, ενδείκνυται ως άμεσο μέτρο να ανασταλούν οι εισαγωγές ζώντων πτηνών, πλην των πουλερικών, και μη επεξεργασμένων φτερών από την Τουρκία.
(5)
Η απόφαση 2005/432/ΕΚ της Επιτροπής, της 3ης Ιουνίου 2005, για τον καθορισμό όρων υγείας των ζώων, όρων δημόσιας υγείας και υποδειγμάτων πιστοποιητικών όσον αφορά προϊόντα με βάση το κρέας για ανθρώπινη κατανάλωση που εισάγονται από τρίτες χώρες και για την κατάργηση των αποφάσεων 97/41/ΕΚ, 97/221/ΕΚ και 97/222/ΕΚ (3), προβλέπει κατάλογο τρίτων χωρών από τις οποίες τα κράτη μέλη μπορούν να επιτρέπουν την εισαγωγή προϊόντων κρέατος και καθορίζει τρόπους επεξεργασίας που θεωρούνται αποτελεσματικοί για την αδρανοποίηση των αντίστοιχων παθογόνων παραγόντων. Για να αποτραπεί ο κίνδυνος μετάδοσης της νόσου μέσω των προϊόντων αυτών, πρέπει να εφαρμοστεί κατάλληλη επεξεργασία ανάλογα με την υγειονομική κατάσταση της χώρας καταγωγής και τα είδη από τα οποία προέρχεται το προϊόν. Επομένως, κρίνεται ενδεδειγμένο να εξακολουθήσουν να επιτρέπονται οι εισαγωγές προϊόντων με βάση το κρέας πουλερικών καταγωγής Τουρκίας που έχουν υποστεί επεξεργασία σε θερμοκρασία τουλάχιστον 70° Κελσίου σε όλο το προϊόν.
(6)
Υπό το πρίσμα των πληροφοριών που θα κοινοποιηθούν στην Επιτροπή για την κατάσταση της νόσου και τα μέτρα ελέγχου που θα λάβουν οι αρμόδιες αρχές της Τουρκίας, οι διατάξεις της παρούσας απόφασης θα επανεξεταστούν στην επόμενη συνεδρίαση της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη αναστέλλουν την εισαγωγή από την επικράτεια της Τουρκίας:
-
«ζώντων πτηνών πλην των πουλερικών», όπως ορίζονται στο άρθρο 1 τρίτη περίπτωση της απόφασης 2000/666/ΕΚ της Επιτροπής (4), συμπεριλαμβανομένων των πτηνών που συνοδεύουν τον κύριό τους (πτηνά συντροφιάς), και
-
μη επεξεργασμένων φτερών και μερών φτερών.
Άρθρο 2
Τα κράτη μέλη μεριμνούν ώστε, όταν εισάγονται από την επικράτεια της Τουρκίας φορτία επεξεργασμένων φτερών ή μερών φτερών (εξαιρουμένων των επεξεργασμένων διακοσμητικών φτερών, των επεξεργασμένων φτερών που μεταφέρονται από ταξιδιώτες για ιδιωτική τους χρήση ή των φορτίων επεξεργασμένων φτερών που αποστέλλονται σε ιδιώτες για μη βιομηχανικούς σκοπούς), τα φορτία αυτά να συνοδεύονται από εμπορικό έγγραφο που να πιστοποιεί ότι τα επεξεργασμένα φτερά ή τα μέρη τους έχουν υποβληθεί σε επεξεργασία με ρεύμα υδρατμού ή με άλλη μέθοδο που εξασφαλίζει την αδρανοποίηση του παθογόνου παράγοντα.
Άρθρο 3
Τα κράτη μέλη τροποποιούν τα μέτρα που εφαρμόζουν στις εισαγωγές, ούτως ώστε να είναι σύμφωνα με την παρούσα απόφαση, και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα. Ενημερώνουν αμέσως την Επιτροπή σχετικά.
Άρθρο 4
Η παρούσα απόφαση εφαρμόζεται έως τις 20 Οκτωβρίου 2005.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 10 Οκτωβρίου 2005.

Labels: 0
3
18
6